Oʻzbekiston Respublikasining Toʻgʻridan-toʻgʻri investitsiyalar jamgʻarmasi faoliyatini takomillashtirish chora-tadbirlari toʻgʻrisida
(decree, 2022-09-07)

Mamlakatda investitsiya muhitining jozibadorligini yanada oshirish, hududlarda tadbirkorlik faoliyatini rivojlantirishga koʻmaklashish hamda yangi tashabbus va loyihalarni moliyalashtirish tizimini takomillashtirish maqsadida: 1. “Oʻzbekiston Respublikasining Toʻgʻridan-toʻgʻri investitsiyalar jamgʻarmasining boshqaruv kompaniyasi” aksiyadorlik jamiyati Oʻzbekiston Respublikasi Tiklanish va taraqqiyot jamgʻarmasi mablagʻlari hisobidan shakllantiriladigan dastlabki ustav kapitali 100 million AQSh dollariga teng boʻlgan “Oʻzbekiston Respublikasining Toʻgʻridan-toʻgʻri investitsiyalar jamgʻarmasi” masʼuliyati cheklangan jamiyati shaklidagi investitsiya kompaniyasi (keyingi oʻrinlarda — Investitsiya kompaniyasi) sifatida qayta tashkil qilinsin. Bunda, Investitsiya kompaniyasiga 2022-2023-yillarda amalga oshiriladigan loyihalar doirasida hamkor investorlar tomonidan 200 million AQSh dollari miqdorida qoʻshimcha investitsiyalar jalb qilinishini taʼminlash vazifasi yuklatilsin. 2. Belgilansinki: Investitsiya kompaniyasining ustav kapitali kelgusida investorlar bilan loyihalarni hamkorlikda amalga oshirish doirasida jalb qilinadigan qoʻshimcha investitsiyalarni hisobga olib, bosqichma-bosqich 1 milliard AQSh dollariga yetkaziladi; investitsiyalar va tashqi savdo vaziri Investitsiya kompaniyasining Kuzatuv kengashi raisi hisoblanadi; Investitsiya kompaniyasi tomonidan investitsiyalar tijorat tashkilotlarining ustav kapitalida bozor qiymati boʻyicha hisoblangan aksiyalarning (ulushlarning) 49 foizigacha ulushida ishtirok etish, mol-mulk sotib olish, milliy va xorijiy valyutada qarzlar berish, shuningdek, qonunchilikda zid boʻlmagan boshqa shakllarda amalga oshiriladi; Investitsiya kompaniyasi tomonidan bitta loyiha uchun kiritiladigan investitsiyalarning maksimal miqdori ushbu loyiha boʻyicha umumiy investitsiyalar hajmining 49 foizidan oshmasligi lozim. Bunda, Investitsiya kompaniyasining Oʻzbekiston Respublikasi Tiklanish va taraqqiyot jamgʻarmasi mablagʻlari hisobidan shakllantiriladigan investitsiyalarining bitta loyiha uchun maksimal hajmi 20 million dollardan oshmasligi lozim; Investitsiya kompaniyasining Oʻzbekiston Respublikasi Tiklanish va taraqqiyot jamgʻarmasi mablagʻlari hisobidan shakllantiriladigan investitsiyalari maksimal hajmining oshirilishiga yirik va muhim ahamiyatga ega investitsiya loyihalari boʻyicha Oʻzbekiston Respublikasi Prezidentining roziligi bilan yoʻl qoʻyiladi; Investitsiya kompaniyasi tomonidan investitsiya loyihalarini tanlash va moliyalashtirish ushbu loyihalarning moliyaviy jozibadorligi va samaradorligidan kelib chiqib, mustaqil ravishda investitsiya siyosatida belgilangan mezon va talablarni hisobga olgan holda amalga oshiriladi; loyihaoldi ishlari, shu jumladan loyihaning texnik-iqtisodiy asoslari va loyiha-smeta hujjatlarini ishlab chiqish hamda loyihani moliyalashtirishga tayyorlash uchun zarur boʻlgan boshqa turdagi ekspertizadan oʻtkazish xarajatlari Investitsiya kompaniyasining mablagʻlari hisobidan Kuzatuv kengashining qaroriga asosan moliyalashtiriladi. 3. Investitsiya kompaniyasi investitsiyalarni quyidagi usullar bilan jalb qiladi: kredit (qarz) olish va Investitsiya kompaniyasining ustav kapitaliga investorlarning pul mablagʻlarini jalb qilish; yuridik shaxslarni tashkil etish yoki ularning ustav fondlarida (ustav kapitalida), shu jumladan mol-mulk sotib olish yoʻli bilan ishtirok etish; yirik institutsional va strategik investorlar bilan hamkorlik oʻrnatish, shu jumladan nufuzli xalqaro moliya markazlarining yurisdiksiyalaridan foydalanish; qonun hujjatlariga zid boʻlmagan boshqa koʻrinishlarda. 4. Investitsiya kompaniyasiga hududiy loyiha guruhlari tomonidan ishlab chiqilgan loyihalarni oʻzining investitsiya siyosatida belgilangan mezon va talablarni hisobga olgan holda tanlab olib, hududlarda tadbirkorlar ishtirokida tashkil etilgan xolding kompaniyalari orqali ularning 49 foizgacha boʻlgan qismini moliyalashtirish huquqi berilsin. 5. Investitsiya kompaniyasining Kuzatuv kengashi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ikki oy muddatda 2022-2023-yillarda hududiy sanoat zonalarini tashkil etish boʻyicha loyihalar roʻyxatini tasdiqlasin. Belgilansinki, Investitsiya kompaniyasiga: sanoat va infratuzilma obyektlarini yaratish boʻyicha loyihalarni moliyalashtirish maqsadida bir loyihaga investitsiyalarning belgilangan hajmi doirasida ustav kapitalida 100 foiz ishtirok etish orqali operatsion tashkilotlarni tashkil etish; mustaqil ravishda oʻz mol-mulkini, xoʻjalik yurituvchi subyektlarning ustav kapitallaridagi ulush va aksiyalarini erkin holda qonunchilikda xususiylashtirish boʻyicha belgilangan tartiblarni qoʻllamagan holda sotish huquqi beriladi. 6. Investitsiya kompaniyasining Kuzatuv kengashi bir oy muddatda operatsion tashkilotlar faoliyatini samarali tashkil etish, shu jumladan loyiha guruhlari bilan oʻzaro hamkorlik qilish hamda ularning loyihaviy takliflarini moliyalashtirish mexanizmini koʻzda tutuvchi Nizomni tasdiqlasin. 7. Investitsiya kompaniyasi va uning operatsion tashkilotlariga belgilangan foyda soligʻi stavkasi uch yil muddatga 50 foizga kamaytirilsin. 8. Oʻzbekiston Respublikasi Prezidentining 2019-yil 17-yanvardagi “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid davlat dasturi toʻgʻrisida”gi PF-5635-son Farmoni 7 — 9-bandlari oʻz kuchini yoʻqotgan deb hisoblansin. 9. Mazkur Farmon ijrosini nazorat qilish Bosh vazir oʻrinbosari J.A. Xodjayev zimmasiga yuklansin.